2000年问题

2000年问题（，简称Y2K，也叫千年虫问题、千禧蟲危機，指个是因为计算机程序设计个问题，让计算机勒垃处理2000年1月1号开始个日脚辰光个辰光进行个弗正确个操作，导致比方讲电力、能源、银行、政府部门咾啥个勒垃2000年1月1号零点开始辰光出现问题，让伊拉做弗了生活。千年虫问题是因为当时个计算机程序里向用两位数字来表示年份，比方讲1998年写成“98”、1999年写成“99”，2000年写成“00”，箇末会得让程序拿2000年帮1900年混勒一淘。

20世纪90年代开始，媒体慢慢交开始关心2000年问题，也引发大众恐慌。针对箇问题，全球性大规模修復行动开始，全世界先后累计投入约莫3080亿美元根治千年虫问题，最终呒没出现大规模个计算机故障。。

 问题个因头 
虽然“千年虫”会得让人认为是电脑病毒，实际丄向伊只是计算机程序勒垃表示日脚个辰光出个问题，弗是电脑病毒。箇问题好追溯到20世纪50年代到60年代，伊辰光计算机存储器价钿邪气贵，容量又咾小个，磁芯存储器平均每個比特要1美元，一块大小1MB个硬盘价钿要761,000美元。伊辰光，计算机主要用打孔卡来存储输入数据，顶常见个IBM打孔卡只有80列宽，好存个数据也相当有限。故咾，程序员勒垃编写程序个辰光经常性尽可能节省存储空间，降低存储成本，故咾普遍采用六位数来存日脚，只用四位数年份里向个後两位来表示年份，比方讲，1976年10月23号写成23/10/76或10/23/76。六位数日脚表示法减少程序个内存需求，减少程序占用个打孔卡卡数。後来，科技进步哉，20世纪70年代开始，磁芯存储器个价钿慢慢交打下来，每個比特只要1美分，还出现价钿一样，尺寸更小、更方便用个DRAM，打孔卡直接畀时代淘汰，存储空间越来越便宜，故咾程序里向用六位数日脚表示法个必要性越来越低，必过因为程序员个习惯搭仔为咾向上兼容，箇隻日脚表示法一直用下来，虽然伊辰光已经有人提出2000年问题，程序员普遍侪认为自家编写个程序弗可能一直用到新千年个，故咾继续用六位数日脚表示法，弗睬箇眼警告。

六位数日脚表示法虽然讲的确省出存储空间，必过计算机认为2000年1月1号帮1999年1月1号侪是01/01/00，外加因为前头两位年份呒没实际写出来，也呒没办法改，箇咾计算机会得继续默认“19”开头个年份，拿2000年当成1900年哉，箇会得让计算机认为缩写“00”个2000年比缩写“99”个1999年早。箇会得导致计算机勒垃执行任何涉及到日脚个任务个辰光出毛，影响到所有依赖箇眼计算机个基础设施、军政机关，导致停电、停水、医疗瘫痪、通信终止甚至导弹误射，彻底闯穷祸哉。

另外，2000年问题也会对除开2000年1月1号个日脚造成影响，会得让计算机拿21世纪当20世纪处理；一眼用数字99或9999作为文档终止标记或者停止代码，外加用六位数日脚表示法个计算机会得勒垃1999年9月9号故障；一些计算机个闰年识别算法也又问题，呒办法正确识别2000年是闰年，故咾伊拉勒垃2000年2月29号、3月1号、12月31号、2001年1月1号故障，箇也是2000年问题个一部分。其它会得引发2000年问题个原因还包括拿“19”硬编码到软件子程序里向、用可能会得让存储寄存器溢出个日脚数据类型咾啥个。

 问题个关注 
1958年，伊辰光勒垃IBM做生活个勒垃畀耶稣基督后期圣徒教会编写族谱记录软件个辰光发现六位数日脚表示法个问题，勒垃後些来几十年里向弗断提出对六位数日脚表示法缺陷个担忧，呼吁大家转用标准个八位数完整个日脚写法，必过没啥人睬伊。1971年，伊勒垃《霍尼韦尔计算机期刊》丄发表仔一篇题目是《What's the Date？》个文章，建议大家改用标准个规范日脚写法，是世界上头一篇公开发表个2000年问题警告文章，1979年，他勒垃杂志《》丄发表另一篇文章《Time and the computer》，进一步深入探讨日脚表示问题，还提到2000年闰年问题。伊还畀COBOL添加PICTURE子句，允许程序员勒垃程序里向用四位数年份。直到伊1982年退休前一直勒垃坚持向业界发出警告。。

1993年，美国杂志《Computerworld》刊登一篇题目是《Doomsday 2000》个文章，作者是加拿大程序员，一样是伊勒垃IBM做生活个辰光意识到箇问题个，也同样呒没啥人睬伊。1993年，Computerworld个一名编辑勒垃伊进行一场关于个人电脑个演讲以後寻着伊，故咾写仔箇篇《Doomsday 2000》，普遍认为是引起计算机行业开始关注2000年问题个文章，作者彼得·德·耶格也成为拿2000年问题拉到行业、大众眼皮子底下个人，後些来作为2000问题专家获利弗少。

1995年，IBM承认2000问题个存在，开始畀客户提供问题个解决服务、工具、支持，微软公司个联合创始人、时任CEO比尔·盖茨则勒垃1996年7月份表示2000年问题只是“老化个大型机软件”导致个，坚称微软自家个软件弗会得碰着2000年问题个，还勒垃1997年个某趟行业峰会丄表示2000年问题侪是“欢喜讲恐怖故事”个人提出来个。一年以後，微软纔承认伊拉也会得碰着2000年问题，勒垃箇问题丄“反应迟缓”。

 参见 
 2038年问题
 10000年问题

 参考 

Category:2000年
Category:历法